b'\n_START_ARTICLE_\nGloboko u\xc4\x8denje\n_START_PARAGRAPH_\nGloboko u\xc4\x8denje (angl. deep learning) je podro\xc4\x8dje umetne inteligence, ki obravnava globoke ve\xc4\x8dslojne nevronske mre\xc5\xbee. Ime "globoke" so dobile, ker imajo veliko \xc5\xa1tevilo slojev. Klasi\xc4\x8dno u\xc4\x8denje ve\xc4\x8dslojnega perceptrona se imenuje backpropagation in omogo\xc4\x8da samo u\xc4\x8denje "plitvih" ve\xc4\x8dslojnih perceptronov, saj vsak dodaten sloj zelo ote\xc5\xbei tovrstno u\xc4\x8denje. Odkritje globokih algoritmov je povzro\xc4\x8dilo preporod umetne inteligence, saj globoke nevronske mre\xc5\xbee dosegajo in celo presegajo zmogljivost ljudskih mo\xc5\xbeganov. Glavna podro\xc4\x8dja uporabe so prepoznava govora, prepoznava slik, razumevanje besedila, pisanje besedil in glasbe, u\xc4\x8denje na lastnih izku\xc5\xa1njah, simultano prevajanje,..._NEWLINE_Eden odmevnej\xc5\xa1ih dose\xc5\xbekov globokega u\xc4\x8denja je osvojitev naslova svetovnega prvaka v igri go leta 2016. Gre za strate\xc5\xa1ko miselno igro, kjer je mo\xc5\xbenih ve\xc4\x8d razli\xc4\x8dnih potez, kot je vseh atomov v celotnem znanem vesolju. Pomnjenje vseh potez iz preteklih partij torej ni mo\xc5\xbeno. Zmagovita globoka nevronska mre\xc5\xbea AlphaGo se torej mora dobro znajti tudi v novih, \xc5\xa1e nevidenih okoli\xc5\xa1\xc4\x8dinah. AlphaGo se je sprva seznanil s preteklimi mojstrskimi partijami igre Go, nato pa se je od tod naprej izpopolnjeval sam. Lahko bi rekli da je samouk, ki je v nekaj mesecih napredoval tako dobro, da je aktualnega svetovnega prvaka, gospoda Leeja Sedola premagal z rezultatom tri proti ni\xc4\x8d.'